Įstatymas paskelbtas: Žin., 1994, Nr. 51-951

Neoficialus įstatymo tekstas

KONSULINIO MOKESČIO

ĮSTATYMAS

1994 m. birželio 23 d. Nr. I-509

Vilnius


1 straipsnis. Įstatymo paskirtis


Šis įstatymas reglamentuoja konsulinio mokesčio ėmimą už Lietuvos Respublikos užsienio reikalų ministerijos Konsulinio departamento, Lietuvos Respublikos diplomatinių atstovybių ir konsulinių įstaigų užsienyje teikiamas konsulines paslaugas, atliekamus notarinius veiksmus ar išduodamus juridinę galią turinčius dokumentus.


Konsulinis mokestis imamas remiantis Lietuvos Respublikos sutartimis su kitomis valstybėmis, šiuo įstatymu, Lietuvos Respublikos notariato įstatymu.

Šis įstatymas skirtas užtikrinti Europos Sąjungos teisės aktų, nurodytų šio įstatymo priede, taikymą.

Straipsnio pakeitimai:

Nr. X-146, 2005-03-24, Žin., 2005, Nr. 47-1557 (2005-04-12)

2 straipsnis. Mokesčio mokėtojai
Konsulinį mokestį moka užsienio ir Lietuvos Respublikos juridiniai asmenys, išskyrus Lietuvos banką, užsienio valstybių piliečiai ir Lietuvos Respublikos piliečiai, asmenys be pilietybės už Lietuvos Respublikos užsienio reikalų ministerijos Konsulinio departamento, Lietuvos Respublikos diplomatinių atstovybių ir konsulinių įstaigų užsienyje jiems teikiamas konsulines paslaugas, atliekamus notarinius veiksmus ar išduodamus juridinę galią turinčius dokumentus.
Straipsnio pakeitimai:

Nr. IX-2139, 2004-04-15, Žin., 2004, Nr. 61-2188 (2004-04-27)


3 straipsnis. Mokesčio objektas


Konsulinis mokestis imamas už:


1) pasų išdavimą;


2) civilinės būklės aktų įforminimą ir dokumentų išdavimą;

3) vizų išdavimą arba dokumentų vizai gauti priėmimą ir nagrinėjimą, jeigu viza nebuvo išduota (toliau – vizų išdavimą);

4) pilietybės dokumentų įforminimą ir išdavimą;


5) dokumentų pareikalavimą iš Lietuvos Respublikos įstaigų, dokumentų legalizavimą;


6) atliekamus notarinius veiksmus ir konsulines paslaugas globos, rūpybos, teisės į palikimą bei kitais turtiniais klausimais;

7) asmens be pilietybės kelionės dokumento galiojimo laiko pratęsimą;
8) kitas konsulines paslaugas, nustatytas tarptautinėse sutartyse, Lietuvos Respublikos įstatymuose ir Lietuvos Respublikos Vyriausybės nutarimuose.
Straipsnio pakeitimai:

Nr. X-146, 2005-03-24, Žin., 2005, Nr. 47-1557 (2005-04-12)


4 straipsnis. Mokesčio tarifai


Konsulinio mokesčio tarifus nustato Lietuvos Respublikos Vyriausybė.
Straipsnio pakeitimai:

Nr. VIII-601, 98.01.08, Žin., 1998, Nr.6-115 (98.01.16)


5 straipsnis. Mokesčio tikslinimas pariteto pagrindais


Lietuvos Respublikos Vyriausybė turi teisę pariteto pagrindais padidinti, sumažinti arba panaikinti konsulinį mokestį už vizas, dokumentų pareikalavimą ir jų legalizavimą užsienio valstybių juridiniams ir fiziniams asmenims, atsižvelgdama į tai, kokio dydžio mokestį šios valstybės ima iš Lietuvos Respublikos juridinių ir fizinių asmenų.

6 straipsnis. Mokesčio lengvatos 

Konsulinis mokestis neimamas už:

1) Lietuvos Respublikos diplomatinių pasų išdavimą ir įforminimą;

2) vizų išdavimą užsieniečiams, turintiems diplomatinius ir tarnybinius pasus ar jiems prilygintus kelionės dokumentus;

3) vizų išdavimą užsieniečiams, vykstantiems į Lietuvos Respubliką dalyvauti Respublikos Prezidento, Seimo, Vyriausybės, ministerijų ir kitų valstybės institucijų organizuotuose oficialiuose susitikimuose, teikti labdarą bei organizuotą pagalbą Lietuvai arba su Raudonojo Kryžiaus misija, taip pat tarptautinių organizacijų, kurių narė yra Lietuvos Respublika, atstovams;

4) vizų išdavimą Europos Sąjungos piliečio arba valstybės, dalyvaujančios Europos ekonominės erdvės susitarime, piliečio šeimos nariams; 
5) vizų išdavimą vaikams iki 16 metų;

6) vizų išdavimą užsieniečiams, vykstantiems vieną kartą per metus lankyti šeimos narių kapų, esančių Lietuvos Respublikos teritorijoje, kai pateikiamas oficialiai patvirtintas dokumentas;

7) vizų išdavimą užsieniečiams, vykstantiems lankyti sunkiai sergančio šeimos nario ar artimo giminaičio, kai pateikiamas oficialiai patvirtintas dokumentas;

8) vizų išdavimą sunkiai sergantiems užsieniečiams arba užsieniečiams, kuriems reikalinga skubi medicinos pagalba, kai pateikiami dokumentai, išduoti atitinkamos organizacijos ir patvirtinantys būtinumą nurodytiems asmenims skubiai vykti į Lietuvos Respublikos teritoriją;

9) vizų išdavimą užsieniečiams, lydintiems šio straipsnio 8 punkte nurodytus asmenis, kai pateikiamas dokumentas, patvirtinantis tokio lydėjimo būtinumą;

10) vizų išdavimą užsieniečiams, vykstantiems į šeimos nario arba artimo giminaičio laidotuves, kai pateikiamas tai patvirtinantis dokumentas;

11) vizų išdavimą asmenims, kurių teisės atkurtos pagal Lietuvos Respublikos asmenų, represuotų už pasipriešinimą okupaciniams režimams, teisių atkūrimo įstatymą (Žin., 1990, Nr. 14-386; 1998, Nr. 28-729), pateikusiems atitinkamą pažymėjimą;

12) vizų išdavimą lietuvių kilmės asmenims, pateikusiems Pasaulio lietuvių bendruomenės kraštų bendruomenių arba Lietuvos Respublikos diplomatinių atstovybių ar konsulinių įstaigų užsienio valstybėse pareigūnų išduotus Lietuvos Respublikos užsienio reikalų ministerijos patvirtintos formos pažymėjimus, taip pat asmenims, pateikusiems teisę į Lietuvos Respublikos pilietybės išsaugojimą patvirtinantį dokumentą, ir šių asmenų šeimos nariams;

13) už ilgalaikės vizos (D) išdavimą užsieniečiams, atvykstantiems dirbti pedagoginį darbą Lietuvos Respublikos aukštosiose, aukštesniosiose, profesinėse ir bendrojo lavinimo mokyklose;

14) dokumentų, susijusių su alimentų išieškojimu, pareikalavimą ir legalizavimą;

15) įvairių dokumentų ikiteisminiam nusikalstamų veikų tyrimui ar baudžiamųjų bylų nagrinėjimui teisme teismo išduodamų dokumentų pareikalavimą (jeigu jų pareikalauja valstybių, su kuriomis Lietuvos Respublika yra pasirašiusi sutartis dėl teisinės pagalbos, valstybės institucijos ar piliečiai ir tose sutartyse tokia lengvata numatyta) ir jų legalizavimą;

16) konsulines paslaugas jūrų laivų, lėktuvų bei kitų Lietuvos Respublikos transporto priemonių ekipažo narių bei keleivių turtui, likusiam jiems mirus, apsaugoti;

17) konsulines paslaugas aptarnaujant Lietuvos Respublikos žvejų ir prekybos laivus, taip pat lėktuvus, išskyrus protestų arba jiems analogiškų dokumentų surašymą;

18) supaprastinto tranzito geležinkeliu dokumento, numatyto Europos Tarybos reglamente (EB) Nr. 693/2003, išdavimą;

19) asmens grįžimo pažymėjimo išdavimą asmenims, kurie dėl svarbių priežasčių (nelaimingas atsitikimas, liga, nukentėjimas nuo nusikalstamos veikos) negali sumokėti konsulinio mokesčio, pateikusiems oficialiai nukentėjimo faktą patvirtinantį dokumentą;
20) asmens grįžimo pažymėjimo ar Lietuvos Respublikos paso išdavimą ar keitimą, su tuo susijusių dokumentų pareikalavimą iš Lietuvos Respublikos ar užsienio valstybių kompetentingų institucijų ir įstaigų ar kitas konsulines paslaugas, kurių reikia užsienio valstybėje likusiam be tėvų globos vaikui, kuriam buvo išduotas Lietuvos Respublikos pilietybę patvirtinantis dokumentas arba kurio tėvai (ar turimas vienintelis iš tėvų) yra Lietuvos Respublikos piliečiai, parvežti į Lietuvos Respubliką.

Straipsnio pakeitimai:

Nr. VIII-444, 97.10.14, Žin., 1997, Nr.97-2441 (97.10.29)

Nr. IX-1482, 2003-04-03, Žin., 2003, Nr. 38-1727 (2003-04-24)

Nr. X-146, 2005-03-24, Žin., 2005, Nr. 47-1557 (2005-04-12)


7 straipsnis. Mokesčio mokėjimas


Konsulinis mokestis turi būti sumokėtas prieš teikiant konsulines paslaugas ar atliekant notarinius veiksmus.


Konsulinio mokesčio sumokėjimo tvarką nustato Lietuvos Respublikos Vyriausybė.

8 straipsnis. Mokesčio grąžinimas
Sumokėtas konsulinis mokestis grąžinamas, kai sumokėta daugiau mokesčio, negu reikia pagal galiojančius teisės aktus.

Konsulinis mokestis grąžinamas per Lietuvos Respublikos mokesčių administravimo įstatyme nustatytą terminą.

Konsulinio mokesčio grąžinimo tvarką nustato Lietuvos Respublikos Vyriausybė.
Straipsnio pakeitimai:

Nr. I-1316, 96.04.30, Žin., 1996, Nr. 46-1111 (96.05.17)

Nr. X-146, 2005-03-24, Žin., 2005, Nr. 47-1557 (2005-04-12)


9 straipsnis. Mokesčio ėmimo kontrolė


Konsulinio mokesčio ėmimą kontroliuoja Valstybinė mokesčių inspekcija.


Klaidingai paimtas arba nepaimtas konsulinis mokestis išieškomas iš įstaigos, dėl kurios kaltės mokestis buvo paimtas klaidingai arba visai nepaimtas, Lietuvos Respublikos mokesčių administravimo įstatymo nustatyta tvarka.

Straipsnio pakeitimai:

Nr. I-1316, 96.04.30, Žin., 1996, Nr. 46-1111 (96.05.17)


10 straipsnis. Mokesčio įskaitymas į biudžetą


Konsulinis mokestis įskaitomas į valstybės biudžetą.


11 straipsnis. Baigiamosios nuostatos


Lietuvos Respublikos konsulinio mokesčio įstatymas įsigalioja nuo 1995 m. sausio 1 dienos.


Lietuvos Respublikos Vyriausybė iki 1994 m. lapkričio 1 d. nustato konsulinio mokesčio tarifus, mokėjimo ir grąžinimo tvarką.


Skelbiu šį Lietuvos Respublikos Seimo priimtą įstatymą. 

RESPUBLIKOS PREZIDENTAS


 ALGIRDAS BRAZAUSKAS 

Lietuvos Respublikos





konsulinio mokesčio įstatymo

 





priedas

ĮGYVENDINAMI EUROPOS SĄJUNGOS TEISĖS AKTAI

1. 1973 m. kovo 21 d. Tarybos direktyva 73/148/EEB dėl valstybių narių piliečių judėjimo ir teisės apsigyventi Bendrijoje apribojimų, atsižvelgiant į įsisteigimą ir paslaugų teikimą, panaikinimo.
2. 2003 m. balandžio 14 d. Tarybos reglamentas (EB) Nr. 693/2003, nustatantis specialų supaprastinto tranzito dokumentą (STD) ir supaprastinto tranzito geležinkeliu dokumentą (STGD) ir iš dalies pakeičiantis Bendrąją konsulinę instrukciją ir Bendrąjį vadovą.

3. 2004 m. balandžio 29 d. Europos Parlamento ir Tarybos direktyva 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje, iš dalies keičianti Reglamentą Nr. 1612/68/EEB ir naikinanti Direktyvas 64/221/EEB, 68/360/EEB, 72/194/EEB, 73/148/EEB, 75/34/EEB, 75/35/EEB, 90/364/EEB, 90/365/EEB ir 93/96/EEB.

Įstatymas papildytas priedu:

Nr. X-146, 2005-03-24, Žin., 2005, Nr. 47-1557 (2005-04-12)

__________________

Pakeitimai:

1.

Lietuvos Respublikos Seimas, Įstatymas

Nr. I-1316, 96.04.30, Žin., 1996, Nr. 46-1111 (96.05.17)

LIETUVOS RESPUBLIKOS KONSULINIO MOKESČIO ĮSTATYMO 8 IR 9 STRAIPSNIŲ PAKEITIMO ĮSTATYMAS

Šis įstatymas įsigalioja nuo 1996 metų liepos 1 dienos. 

2.

Lietuvos Respublikos Seimas, Įstatymas

Nr. VIII-444, 97.10.14, Žin., 1997, Nr.97-2441 (97.10.29)

LIETUVOS RESPUBLIKOS KONSULINIO MOKESČIO ĮSTATYMO 6 STRAIPSNIO PAPILDYMO

3.

Lietuvos Respublikos Seimas, Įstatymas

Nr. VIII-601, 98.01.08, Žin., 1998, Nr.6-115 (98.01.16)

LIETUVOS RESPUBLIKOS KONSULINIO MOKESČIO ĮSTATYMO 4 STRAIPSNIO PAKEITIMO ĮSTATYMAS

4.

Lietuvos Respublikos Seimas, Įstatymas

Nr. IX-1482, 2003-04-03, Žin., 2003, Nr. 38-1727 (2003-04-24)

KONSULINIO MOKESČIO ĮSTATYMO 6 STRAIPSNIO PAKEITIMO ĮSTATYMAS

Šis Įstatymas įsigalioja kartu su Lietuvos Respublikos baudžiamuoju kodeksu (Žin., 2000, Nr. 89-2741) ir Lietuvos Respublikos baudžiamojo proceso kodeksu (Žin., 2002, Nr. 37-1341), t.y. nuo 2003 m. gegužės 1 d.

5.

Lietuvos Respublikos Seimas, Įstatymas

Nr. IX-2139, 2004-04-15, Žin., 2004, Nr. 61-2188 (2004-04-27)

ĮMONIŲ IR ORGANIZACIJŲ NEKILNOJAMOJO TURTO MOKESČIO ĮSTATYMO, KELIŲ PRIEŽIŪROS IR PLĖTROS PROGRAMOS FINANSAVIMO ĮSTATYMO, GARANTINIO FONDO ĮSTATYMO, RINKLIAVŲ ĮSTATYMO, MOKESČIŲ UŽ PRAMONINĖS NUOSAVYBĖS OBJEKTŲ REGISTRAVIMĄ ĮSTATYMO, MOKESČIO UŽ APLINKOS TERŠIMĄ ĮSTATYMO, KONSULINIO MOKESČIO ĮSTATYMO, LIETUVOS BANKO ĮSTATYMO PAKEITIMO IR PAPILDYMO ĮSTATYMAS

Šis Įstatymas įsigalioja nuo 2004 m. gegužės 1 d.

6.

Lietuvos Respublikos Seimas, Įstatymas

Nr. X-146, 2005-03-24, Žin., 2005, Nr. 47-1557 (2005-04-12)

KONSULINIO MOKESČIO ĮSTATYMO 1, 3, 6, 8 STRAIPSNIŲ PAPILDYMO BEI PAKEITIMO IR ĮSTATYMO PAPILDYMO PRIEDU ĮSTATYMAS

*** Pabaiga ***

